Ricardo Ortega Fernández

José Ricardo Ortega Fernández, nado en Cuenca o 4 de abril de 1966, e finado en Porto Príncipe o 7 de marzo de 2004, coñecido como Ricardo Ortega, foi un xornalista español, morto a mans do exército estadounidense durante un tiroteo no golpe de estado de Haití de 2004.

 Traxectoria 
Nado en Cuenca, fillo de José Luis Ortega Iniesta (empregado dun Ministerio) e Rosario Fernández (profesora de Lingua e Literatura) e irmán maior de Nisa María, Sergio e Mario. Aos 6 anos múdase xunto coa súa familia a Collado Villalba (Madrid) e aos 8 anos ao concello alacantino de Dénia. En devandita localidade cursou os seus estudos de primaria nos colexios Cervantes e Montgó e continuou a súa formación no instituto Historiador Chabás.

Empezou Enxeñaría de Camiños, Canles e Portos pola Universidade de Valencia, que abandonou para iniciar estudos de Ciencias Físicas en Moscova cunha bolsa da Asociación España-Unión Soviética.

O seu contacto co xornalismo comeza con colaboracións con Onda Regional de Murcia, en 1991.  Debido ao seu coñecemento da lingua rusa, ofreceuse para traballar como tradutor da Axencia EFE na capital rusa, labor que tamén fixo posteriormente con colaboracións radiofónicas para Antena 3 Radio. Finalmente a cadea asignouno como correspondente en Moscova, cargo que ostentou durante oito anos, chegando a cubrir os conflitos de Saraievo e Chechenia e a ser detido en Grozni polo Exército ruso.

En 2000, Antena 3 ofreceulle a corresponsalía de Nova York, onde narraría en directo ao ano seguinte os atentados terroristas do 11 de setembro de 2001. Durante esta etapa, cubriu in situ as invasións a Iraq e Afganistán. As súas crónicas da política estadounidense non foron ben recibidas na Moncloa, cuxas presións fixeron que Antena 3 o cesase de devandita corresponsalía. Porén, Ortega mantívose en Nova York esgotando as súas vacacións acumuladas e pedindo unha excedencia á cadea. Dende entón, Ortega colaboraba cada tanto con diversas publicacións, como a revista La Clave e o xornal semanal La Estrella.

 Morte 
En 2004 estoupou en Haití unha revolta armada contra o presidente constitucional Jean-Bertrand Aristide, apoiada polo goberno estadounidense. Ricardo Ortega chegou o 28 de febreiro de 2004 a Porto Príncipe como traballador independente, sen contrato fixo e sen chaleco antibalas, aínda que cun acordo con Antena 3. O 7 de marzo de 2004, durante unha manifestación contra Aristide, aproximadamente ás dúas da tarde (hora local), escoitáronse unha sucesión de disparos de armas. Ortega foi alcanzado polos proxectís, recibindo dous balazos no abdome e o tórax. Foi conducido con vida ao hospital Canapé-Vert, onde faleceu. A capela ardente de Ricardo Ortega instalouse no Tanatorio da M-30 e os seus restos mortais foron incinerados no cemiterio da Almudena de Madrid. As cinzas de Ricardo descansan en Dénia, cidade onde pasou case toda a súa infancia. 

Nun principio acusouse aos grupos partidarios a Aristide de ser os autores dos disparos que acabaron coa vida do xornalista español, pero unha investigación posterior e varias testemuñas presenciais confirmaron que os responsables do tiroteo foron soldados estadounidenses.

En marzo de 2011 o xuíz da Audiencia Nacional, Eloy Velasco, arquivou a investigación sobre o asasinato de Ricardo Ortega por «falta de autor coñecido».

Ortega preparaba un programa especial sobre Chechenia que lle encargou unha produtora estadounidense.

 Homenaxes 
Antena 3 e a UNCA (Asociación de Correspondentes das Nacións Unidas) entregan anualmente o Premio Ricardo Ortega de Xornalismo, cuxo obxectivo é recoñecer «o labor de xornalistas de radio e televisión na cobertura de noticias sobre as Nacións Unidas ou de calquera das súas axencias, así como de calquera misión aprobada pola ONU nos distintos lugares do mundo».

En 2006, a localidade de Dénia proclamouno «fillo adoptivo da cidade».

 Notas 

 Véxase tamén 
 Bibliografía 
 Miranda, Corina e Martín Tapias, Jesús (2011). Ricardo Ortega. Salgo para Haití. Asociación de la Prensa de Madrid, ISBN: 978-84-87641-46-6.
 Poch, Rafael (2004). Salgo para Haití . La Vanguardia Digital.

 Ligazóns externas 
 Especial «Siete años sin Ricardo Ortega», artigo en Antena 3. 
 Programa especial Ricardo Ortega, en Radio Dénia. 
 Vídeo da última imaxe de Ricardo Ortega, Campaña da asociación Reporteiros Sen Fronteiras. 
 Homenaxe a Ricardo Ortega 

Categoría:Nados en 1966
Categoría:Finados en 2004
Categoría:Nados en Cuenca, España
Categoría:Correspondentes de guerra
Categoría:Xornalistas de España
Categoría:Alumnos da Universidade de Valencia
Categoría:Alumnos da Universidade Estatal de Moscova
Categoría:Personalidades sen imaxes